embetsdrakt
Store norske leksikon,Samfunn,Samfunnsfag,Statsvitenskap,Offentlig politikk og administrasjon
Embetsdrakt er klesdrakt som på 1800-tallet var vanlig for de fleste kategorier av norske embetsmenn, også sivile. Ordningen ble stort sett avskaffet i årene etter unionsoppløsningen. Etter gjeldende forskrifter skal embetsdrakt brukes av embetsmenn i forsvaret, politiet, kirken og utenriksetaten. I Høyesterett og lagmannsrett skal embetsdommerne bære embetsdrakt, det samme skal aktor og forsvarer i straffesaker og prosessfullmektiger i sivile saker.
En form for embetsdrakt har dessuten fått innpass ved universitetene og høyskolene. Ved enkelte anledninger bærer medlemmer av det akademiske kollegium kappe, rektor dessuten en rektorkjede. Men denne bruk av embetsdrakt er ikke offisielt foreskrevet. Bruk av kjede ved særlige anledninger er også tatt opp av en rekke av landets ordførere, som imidlertid ikke er embetsmenn. Les mer i Store norske leksikon embetsmann embete